วิกฤตตลาดหลักทรัพย์แห่งประเทศไทย พ.ศ. 2566–2568

**วิกฤตตลาดหลักทรัพย์แห่งประเทศไทย พ.ศ. 2566–2568** เป็นเหตุการณ์ที่ดัชนีตลาดหลักทรัพย์แห่งประเทศไทย (ดัชนีหุ้นไทย) ลดลงอย่างต่อเนื่องลงมาต่ำกว่าดัชนี้หุ้นไทยที่ 1,203.72 จุด  ซึ่งหากวัดจากจุดสูงสุดของดัชนีหุ้นไทย ณ วันที่ 9 มกราคม พ.ศ. 2566 ซึ่งปิดที่ 1,691.62 จุด เป็นการลดลงเกินกว่า 20.00% ซึ่งเป็นการเข้าสู่ภาวะ "ตลาดหมี"

รศ.ดร.พรชนก คัมภีรยส คูเวนเบิร์ค คณะเศรษฐศาสตร์ จุฬาลงกรณ์มหาวิทยาลัย อธิบายสาเหตุว่านักลงทุนยังไม่มั่นใจในนโยบายกระตุ้นเศรษฐกิจล่าสุดของรัฐบาลไทย และยังมีสาเหตุอื่น ๆ การขาดเสถียรภาพของการเมืองไทย สงครามอิสราเอล–ฮะมาส การโจมตีอิสราเอลโดยอิหร่าน พ.ศ. 2567​ สงครามการค้าจีน–สหรัฐ ค่าเงินในสกุลเงินบาทที่อ่อนลง ผลิตภัณฑ์มวลรวมในประเทศ ที่คาดว่าจะลดลงเหลือเพียง 1.5% และความอ่อนแอของปัจจัยพื้นฐานที่จะขับเคลื่อนเศรษฐกิจไทย นอกจากนั้นสภาพคล่องในระบบของไทยอยู่ในระดับที่ต่ำมาก ปัญหาหนี้ครัวเรือนที่สูง การบริโภคภาคเอกชนที่ชะลอตัว รวมถึงความสัมพันธ์ไทย–สหรัฐ ที่รัฐบาลไทยลดความเกรงใจรัฐบาลกลางสหรัฐอย่างมีนัยสำคัญ

รวมถึงเหตุการณ์ที่ผู้บริหารบริษัทมหาชนจำกัดถูกบังคับขายหุ้น (Forced Sell) และความเชื่อมั่นต่อธรรมาภิบาลในตลาดทุนไทย ทำให้นักลงทุนต่างประเทศขายสุทธิหุ้นไทย 28 วันทำการติดต่อกัน (21 พฤษภาคม - 28 มิถุนายน พ.ศ. 2567)

หลักจากการจัดตั้งรัฐบาลแพทองธาร รวมถึงมติลดดอกเบี้ยของคณะกรรมการนโยบายการเงิน ในช่วงกลางเดือนสิงหาคม ทำให้สภาวะเศรษฐกิจและการเมืองของประเทศไทยมีเสถียรภาพขึ้น ดัชนี้หุ้นไทยค่อย ๆ ปรับตัวขึ้นจากจุดต่ำสุดเมื่อวันที่ 6 สิงหาคม พ.ศ. 2567 ที่ดัชนี 1,274.01 จุด จนกระทั่งเมื่อวันที่ 11 ตุลาคม พ.ศ. 2567 ดัชนีตลาดหลักทรัพย์ทำจุดสูงสุดในรอบ 1 ปี (นับแต่เดือนตุลาคม พ.ศ. 2566) ที่ 1,482.02 จุด อันเป็นการสิ้นสุดภาวะตลาดหมี

อย่างไรก็ตาม ตามรายงานของนักวิเคราะห์ที่ปรับลดประมาณการณ์กำไรของบริษัทจดทะเบียน ทำให้มูลค่าในตลาดหุ้นไทยยังค่อนข้างตึงตัว ประกอบกับนโยบายภาษีของดอนัลด์ ทรัมป์ ความกังวลต่ออัตราเงินเฟ้อ ผลกระทบจากเหตุการณ์แผ่นดินไหวในประเทศพม่าเมื่อวันที่ 28 มีนาคม พ.ศ. 2568 วิกฤตการณ์ชายแดนไทย–กัมพูชาในเดือนมิถุนายนปีเดียวกัน ซึ่งตามมาด้วยการรั่วไหลของบทสนทนาทางโทรศัพท์ระหว่างแพทองธาร ชินวัตร นายกรัฐมนตรีไทย กับ ฮุน เซน ประธานพฤฒสภากัมพูชา เมื่อวันที่ 18 มิถุนายน และนำไปสู่วิกฤตการณ์การเมืองไทยในเวลาต่อมา ตามด้วยสงครามอิหร่าน–อิสราเอล​ และเหตุปะทะไทย–กัมพูชาในเดือนกรกฎาคม จากปัจจัยทั้งหมดส่งผลให้ดัชนีตลาดหลักทรัพย์ไทยลดลงมาทำจุดต่ำสุดใหม่ในวันที่ 23 มิถุนายน เวลา 17.00 น. ซึ่งปิดที่ 1,062.78 จุด ต่ำสุดในรอบ 5 ปี 3 เดือน หรือตั้งแต่การระบาดทั่วของโควิด-19 ในประเทศไทย

## ความเชื่อมั่นต่อธรรมาภิบาลในตลาดทุนไทย

### บริษัท มอร์ รีเทิร์น จำกัด (มหาชน) - MORE
ความเชื่อมั่นต่อธรรมาภิบาลของบริษัทในตลาดหุ้น เกิดขึ้นสืบเนื่องจากกรณีของบริษัท มอร์ รีเทิร์น จำกัด (มหาชน) หรือ MORE ซึ่งมีจำนวนการซื้อขายหุ้นที่ผิดปกติถึง 1,500 ล้านหุ้น ที่ราคา 2.90 บาท และเป็นคำสั่งซื้อจากผู้ซื้อหลายเดียว ผ่านหลายโบรกเกอร์ ส่งผลให้ราคาหุ้นพุ่งขึ้นไปที่ 2.90 บาท (+4.3%) ก่อนที่จะทิ้งดิ่งลง -30% มาฟลอร์ (Floor) และปิดตลาดที่ราคา 1.95 บาทในวันดังกล่าว หลังจากนั้นราคาหุ้นฟลอร์ (Floor) อีกในวันถัดมา ตลาดหลักทรัพย์ฯ จึงสั่งพักการซื้อขายหุ้น MORE เพื่อตรวจสอบธุรกรรมการซื้อขายที่ผิดปกติ โดยเมื่อครบระยะเวลาชำระราคาและส่งมอบหลักทรัพย์ (เคลียร์ริ่ง) ปรากฏว่าฝั่งผู้ซื้อหลักทรัพย์ ไม่ชำระราคาค่าหุ้น จากเหตุการณ์นี้ บริษัทหลักทรัพย์ เอเชีย เวลท์ ได้นำเงินของลูกค้าไปใช้ผิดวัตถุประสงค์ โดยนำเงินจำนวน 157.99 ล้านบาท ไปจ่ายค่าหุ้น MORE โดยที่ไม่ได้รับอนุญาตจากลูกค้า และยังเป็นการนำเงินลูกค้าแยกออกจากกิจการ ตลอดจนไม่มีเงินกองทุนเพียงพอตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนด นำมาสู่การมีคำสั่งเพิกถอนใบอนุญาตประกอบธุรกิจหลักทรัพย์ของบริษัทหลักทรัพย์ดังกล่าว นอกจากนี้ เมื่อ MORE จะทำการเพิ่มทุน ที่ปรึกษาทางการเงินอิสระ (IFA) ยังมีความเห็นว่าผู้ถือหุ้นไม่ควรอนุมัติ อีกทั้งตลาดหลักทรัพย์ฯ มีหนังสือเตือนให้ผู้ถือหุ้นศึกษาและรักษาสิทธิของตน

ในส่วนของการซื้อขายหุ้นที่ผิดปกตินั้น ตลาดหลักทรัพย์ฯ ร่วมกับสำนักงานป้องกันและปราบปรามการฟอกเงิน (ปปง.) เข้าตรวจสอบ และได้กล่าวโทษกลุ่มบุคคลรวม 42 ราย ต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (บก.ปอศ.) กรณีการสร้างราคา หรือปริมาณการซื้อขายหลักทรัพย์ สร้างความเสียหายกว่า 4,500 ล้านบาท

### บริษัท สตาร์ค คอร์เปอเรชั่น จำกัด (มหาชน) - STARK

ปลายปี พ.ศ. 2565 ที่ประชุมวิสามัญผู้ถือหุ้นของ STARK มีมติให้เพิ่มทุนตามที่คณะกรรมการบริษัทเสนอ โดยแจ้งวัตถุประสงค์คือเพื่อระดมทุนซื้อกิจการ LEONI Kabel GmbH และ LEONIsche Holding Inc จาก Leoni AG และ LEONI Bordnetz-Systeme GmbH ในเยอรมนีและสหรัฐ แต่ต่อมามีการยกเลิกการเข้าซื้อกิจการดังกล่าว โดยให้เหตุผลว่าไม่คุ้มต่อการลงทุนสืบเนืองจากเหตุการณ์สงครามรัสเซีย-ยูเครน และเปลี่ยนแปลงวัตถุประสงค์ในการใช้เงินเพิ่มทุนส่วนนี้ไว้ใช้สำหรับโครงการอื่นแทน ปรากฏต่อมาว่า Leoni AG และ LEONI Bordnetz-Systeme GmbH ได้ยื่นเรื่องต่อสถาบันอนุญาโตตุลาการแห่งประเทศเยอรมนี เพื่อเรียกร้องให้ STARK ชำระค่าหุ้นตามสัญญาดังกล่าว เป็นเงินกว่า 22,000 ล้านบาท

ในเดือนกุมภาพันธ์ พ.ศ. 2566 บริษัท สตาร์ค คอร์เปอเรชั่น จำกัด (มหาชน) แจ้งต่อตลาดหลักทรัพย์ฯ ว่าจะส่งงบการเงินปี พ.ศ. 2565 ช้ากว่ากำหนด  โดยในระหว่างที่ยังไม่มีการส่งงบการเงินตลาดหลักทรัพย์ฯ ได้ขึ้นเครื่องหมาย SP กรณีไม่ส่งงบการเงิน เป็นระยะเวลา 3 เดือน (ระหว่างวันที่ 1 มีนาคม - 31 พฤษภาคม พ.ศ. 2566) ต่อมาในเดือนเมษายน กรรมการผู้จัดการ (CEO) และกรรมการของบริษัทหลายคนได้ลาออกจากบริษัท ประกอบการมีการเปลี่ยนผู้สอบบัญชีจากบริษัทดีลอยท์ เป็นบริษัทไพร้ซวอเทอร์เฮาส์คูเปอส์ (PwC) นอกจากนี้ยังให้ PwC เป็นผู้จัดทำรายงานการตรวจสอบข้อเท็จจริงเพิ่มเติมเป็นกรณีพิเศษ (Special Audit)

จนกระทั่งวันที่ 16 มิถุนายน พ.ศ. 2566 STARK รายงานงบผลประกอบการปี 2565 พบขาดทุนสุทธิ 6,612.13 ล้านบาท ส่วนทุนติดลบมากกว่า 4,400 ล้านบาท และขอแก้ไขงบผลประกอบการปี 2564 ส่วนลูกหนี้การค้าจากเดิม 15,570.8 ล้านบาท แก้ไขเป็น 6,306.2 ล้านบาท ส่วนของผู้ถือหุ้นหรือเจ้าของ จากเดิม 6,591.2 ล้านบาท แก้ไขเป็น 2,844.9 ล้านบาท โดยตามรายงานการตรวจสอบเป็นกรณีพิเศษ (Special Audit) มีการพบพฤติการอันควรสงสัยในงบการเงิน 4 ประการ ประกอบด้วย 1. มียอดขายผิดปกติ 2. มียอดสินค่าคงเหลือที่ผิดปกติ 3. รายงานวิเคราะห์อายุลูกหนี้ถูกจัดทำอย่างไม่ถูกต้อง 4. เงินจ่ายล่วงหน้าค่าสินค้า (Advance Payments) ผิดปกติ ท้ายที่สุดมีการยอมรับว่ามีการ "ตกแต่งบัญชี"

ก.ล.ต. ได้กล่าวโทษผู้บริหาร STARK และบริษัทที่เกี่ยวกับต่อกรมสอบสวนคดีพิเศษ (DSI) และ ปปง. รวมผู้ต้องหาทั้งสิ้น 11 ราย จนกระทั่งวันที่ 22 มิถุนายน พ.ศ. 2567 สามารถควบคุมตัวชนินทร์ เย็นสุดใจ อดีตผู้บริหาร STARK โดยการประสานงานกับรัฐบาลสหรัฐอาหรับเอมิเรตส์ พนักงานอัยการสั่งฟ้องผู้ต้องหาต่อศาลอาญา ส่งผลให้มีการอายัดทรัพย์โดยไม่มีกำหนด ต่อมาเมื่อวันที่ 3 กันยายน พ.ศ. 2567 ตลาดหลักทรัพย์ฯ เพิกถอน STARK จากการเป็นบริษัทจดทะเบียนในตลาดหลักทรัพย์ ด้วยเหตุที่บริษัทเปิดเผยข้อมูลอันเป็นเท็จในงบการเงิน

สืบเนื่องจาการไม่ส่งงบการเงิน ปรากฏว่าผู้ถือหุ้นกู้ของ STARK หมายเลข STARK239A และ STARK249A มีมติไม่ยกเว้นเหตุผิดและเรียกคืนเงินต้นพร้อมดอกเบี้ยโดยพลัน รวมเป็นเงินกว่า 2,200 ล้านบาท   และส่งผลให้หุ้นกู้ของ STARK อีก 3 ชุด มูลค่ารวมกว่า 6,900 ล้านบาท ที่ถูกเรียกให้ชำระหนี้โดยพลัน (Call Default) ไปด้วย ทริสเรตติ้ง (TRIS) ปรับลดเรตติ้งองค์กรจาก BBB+ เป็น BB- C และ D ตามลำดับ อย่างไรก็ตาม เป็นที่น่าสังเกตว่าเงื่อนไขของการขายหุ้นกู้ระบุไว้อย่างชัดเจนว่า "เสนอขายนักลงทุนสถาบันและนักลงทุนรายใหญ่เท่านั้น" แต่กลับมีผู้ถือหุ้นกู้กว่า 4,500 ราย นอกจากนี้ ปรากฏว่า ก.ล.ต. มีคำสั่งเปรียบเทียบปรับธนาคารกสิกรไทยเป็นเงินอีก 1,144,500 บาท ในฐานะที่ไม่ได้ปฏิบัติให้เป็นไปตามหลักเกณฑ์ เงื่อนไข และวิธีการที่ประกาศกำหนดในฐานะผู้จัดจำหน่ายตราสารหนี้ แต่ไม่มีการระบุว่าเกี่ยวข้องกับกรณีของ STARK หรือไม่

### บริษัท เจเคเอ็น โกลบอล กรุ๊ป จำกัด (มหาชน) - JKN

### บริษัท พลังงานบริสุทธิ์ จำกัด (มหาชน) - EA

### บริษัท อิ๊กดราซิล กรุ๊ป จำกัด (มหาชน) - YGG

## ผู้บริหารถูกบังคับขายหุ้น (Forced Sell)
ระหว่าง พ.ศ. 2566 - 2568 เกิดกรณีการเรียกหลักประกันเพิ่ม (Margin Call) และการถูกบังคับขายหุ้น (Forced Sell) ซึ่งส่งผลต่อราคาหุ้นในหลายหลักทรัพย์ เช่น

### บริษัท เจมาร์ท กรุ๊ป โฮลดิ้งส์ จำกัด (มหาชน) - JMART
เมื่อวันที่ 16 กุมภาพันธ์ พ.ศ. 2566 JMART รายงานต่อตลาดหลักทรัพย์ฯ ถึงรายการกระดานรายใหญ่ (Big Lot Board) ของกลุ่มผู้ถือหุ้นใหญ่ คือ นายอดิศักดิ์ สุขุมวิทยา และนางสาวยุวดี พงษ์อัชฌา ที่ราคาขาย 26.50 บาท รวม 54 ล้านหุ้น โดยมีผู้ซื้อเป็นนักลงทุนประเภทสถาบัน ในขณะที่ราคาหุ้น JMART ในกระดานซื้อขายหลักทรัพย์ ณ วันที่ 15 กุมภาพันธ์ พ.ศ. 2566 ซึ่งราคาหุ้นอยู่ที่ 29.50 บาท ลดลงจากวันก่อนหน้า 7.14% ต่อมานาย อดิศักดิ์ สุขุมวิทยา ประธานเจ้าหน้าที่บริหาร JMART ให้สัมภาษณ์กับสำนักข่าว THE STANDARD WEALTH ถึงสาเหตุการขายดังกล่าว เนื่องจากราคาหุ้นลดลงอย่างมาก เข้าเงื่อนไขถูกเรียกวางหลักประกันเพิ่ม หรือ Margin Call

### บริษัท สบาย เทคโนโลยี จำกัด (มหาชน) - SABUY

### บริษัท เอ็นอาร์ อินสแตนท์ โปรดิวซ์ จำกัด (มหาชน) - NRF

### บริษัท เน็กซ์ พอยท์ จำกัด (มหาชน) - NEX

### บริษัท อาร์เอส จำกัด (มหาชน) - RS และ บริษัท อาร์เอสเอ็กซ์วายแซด จำกัด (มหาชน) - RSXYZ

## ดัชนีลดลงสุดสูงในวันเดียว ของปี พ.ศ. 2567 (Black Monday 2024)
เมื่อวันที่ 5 สิงหาคม​ พ.ศ. 2567 ดัชนีหุ้นไทยปิดที่ 1,274.67 จุด ลดลง 38.41 จุด (-2.93%) ต่ำสุดในรอบ 4 ปี 1​ เดือน​ 2 สัปดาห์ 2 วัน​ นับจากวันที่ 21 กันยายน พ.ศ. 2563 ที่ปิดที่ 1,275.16 จุด และเป็นวันที่ดัชนีตลาดหุ้นไทยลดลงมากที่สุดในรอบปี โดยนายพิชัย ชุณหวชิร รองนายกรัฐมนตรีและรัฐมนตรีว่าการกระทรวงการคลัง กล่าวถึงกรณีดัชนีตลาดหุ้นไทย ปรับลดลงมากกว่า 20 จุด เมื่อช่วงเช้าวันที่ 5 สิงหาคมนั้นว่าเป็นสิ่งที่เกิดขึ้นทั่วโลก

## การแก้ปัญหา

### มาตรการพยุงตลาดหุ้นและกระตุ้นเศรษฐกิจ

#### ยุทธศาสตร์ "Jump+"

### การออกมาตรการของ ก.ล.ต. และ ตลท.

## เหตุการณ์อื่นในตลาดหุ้นไทย

### ตลาดหลักทรัพย์หยุดการซื้อขายจากเหตุแผ่นดินไหว
เหตุการณ์แผ่นดินไหวในประเทศเมียนมา เมื่อวันที่ 28 มีนาคม พ.ศ. 2568 เวลาราว 13.25 น. ส่งผลต่ออาคารในภาคเหนือและภาคกลาง รวมถึงกรุงเทพมหานคร ตลาดหลักทรัพย์จึงหยุดการซื้อขายหลักทรัพย์ตั้งแต่เวลา 14.07 น. โดยดัชนีหลักทรัพย์ SET index ก่อนหยุดการซื้อขายอยู่ที่ 1,175.45 ลดลง 12.45 จุด (-1.05%)

### DELTA

### DPAINT

### THG

### CPALL

## ดูเพิ่ม

* ตลาดหลักทรัพย์แห่งประเทศไทย

## อ้างอิง

ไทย
หมวดหมู่:เศรษฐกิจฟองสบู่
หมวดหมู่:ประเทศไทยในปี พ.ศ. 2567
หมวดหมู่:ตลาดหลักทรัพย์แห่งประเทศไทย